text: Total spærring af tysk motorvej i weekenden
  09 maj 2014 kl. 12.42
  Hvis du skal køre sydpå i weekenden, skal du være forberedt på Umleitung. Motorvej A7 spærres helt fra kl. 18 fredag og frem til søndag aften i det sydgående spor lige syd for grænsen.
  Dermed er der lagt op til trafikale problemer over weekenden, skriver Flensborg Avis.
  Skilte har gennem længere tid advaret mod skader på en fem kilometer lang strækning mellem tilkørslerne Tarp i nord og Schuby i syd. Derfor skal hele vejbelægningen udskiftes. Og det betyder, at motorvejen er spærret i sydgående retning i godt to døgn.
  I stedet bliver trafikken ledt ad L317 - hovedvejen mellem Flensborg og Slesvig.
  En total spærring vil være til mindre gene for bilisterne ? frem for at reparere et spor af gangen, vurderer de tyske vejmyndigheder. Det ville nemlig have medført, at arbejdet ville komme til at tage tre uger, skriver Flensborg Avis.
  